《送超禅师》
宋代·沈辽

老夫结庵南山前，此生终不蹈世缘。邂逅云门亦何言，白云无心媚青天。

禅师来自庐江壖，一住秋浦逾十年。不露锋角常坦然，四方禅客芒屩穿。

朝来击鼓登法筵，一钵出置行路边。笑谢大众如云连，欲以此身老林泉。

秋风飘飘江上船，想见玄沙扣船舷。诸方有人问病孱，为道如今不参禅。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。